'Verhuring-slenter': Vrou (32) sal later borgtog vra | Netwerk24
Deur Jackie Kruger 11 Julie 2019 16:48
Die aansoek om borgtog deur 'n vrou van Sedgefield in die Suid-Kaap wat verskeie mense na bewering met die verhuring van eiendomme uit hul geld bedrieg het, is tot 18 Julie uitgestel.
Marianne Roux (32) is op 21 Junie in hegtenis geneem en het op 24 Junie in verband met 'n saak van diefstal, wat in Januarie aanhangig gemaak is, in die landdroshof in Thembalethu, George, verskyn.
Marianne RouxFoto: Facebook
Sers. Chris Spies, 'n polisiewoordvoerder, sê Roux sou Donderdag in die hof verskyn vir 'n amptelike borgtogaansoek, maar die saak is uitgestel sodat die aansoek kan begin. Sy bly in aanhouding.
Volgens die polisie het sy mense bedrieg deur hul deposito's te vat wat aan die eienaars van vakansieverblyf oorbetaal moes word.
Volgens hom het 13 klaers tot dusver na vore gekom en het Roux die mense na bewering uit meer as R70 000 bedrieg.
Mense van so ver as Lephalale (Ellisras) in Limpopo, Midrand en Kempton Park en Bellville is slagoffers van die beweerde slenter.
Volgens Spies is die ondersoek in 'n gevorderde stadium, en kan nog aanklagte by die dossier gevoeg word soos wat die ondersoek vorder.
Dit het vroeër op Facebook aan die lig gekom dat Roux vakansiehuise op die Tuinroete onder "Eden Travel Holiday Homes" bemark het. Die blad is nie meer beskikbaar nie.
In een geval is R6 000 na bewering vir vakansieverblyf in Hartenbos vir Desember vanjaar betaal. Die klaer het egter die huiseienaar gekontak en dié het laat blyk dat die huis glo nooit aan Roux vir verhuring beskikbaar gestel is nie.